Το **Τεχνολογικό Εκπαιδευτικό Ίδρυμα Ανατολικής Μακεδονίας και Θράκης** (**Τ.Ε.Ι. Α.Μ.Θ.**) ήταν δημόσιο Ανώτατο Τεχνολογικό Εκπαιδευτικό Ίδρυμα το οποίο λειτουργούσε στην Περιφέρεια της Ανατολικής Μακεδονίας και Θράκης, στο βορειοανατολικό τμήμα της Ελλάδος. Το ΤΕΙ είχε έδρα την Καβάλα και παραρτήματα στη Δράμα και το Διδυμότειχο.

Το ΤΕΙ ενσωματώθηκε στο Διεθνές Πανεπιστήμιο της Ελλάδος. Σύμφωνα με το σχέδιο νόμου, τα ΤΕΙ Θεσσαλονίκης, Ανατολικής Μακεδονίας και Θράκης και Κεντρικής Μακεδονίας εντάχθηκαν στο Διεθνές Πανεπιστήμιο. Η ακαδημαϊκή λειτουργία σχολών και τμημάτων και η εισαγωγή των πρώτων φοιτητών άρχισαν από το ακαδημαϊκό έτος 2019-2020.

Από το ακαδημαϊκό έτος 2019-2020 και έπειτα, για τους εναπομείναντες φοιτητές του ΤΕΙ, οι διαλέξεις και οι εξεταστικές συνεχίστηκαν από τη διάδοχη οντότητα.

Ιστορία
-------

Το ΤΕΙ Καβάλας ιδρύθηκε το 1976 ως Κ.Α.Τ.Ε.Ε. Καβάλας. Η μορφή του άλλαξε ως αποτέλεσμα πολλών θεσμικών μεταρρυθμίσεων και μεταβολών. Πρώτα λειτούργησε ως Κέντρο Ανωτέρας Τεχνικής Εκπαίδευσης (ΚΑΤΕ). Ένα χρόνο μετά ως Κέντρο Ανωτέρας Τεχνικής Επαγγελματικής Εκπαίδευσης (ΚΑΤΕΕ). Μετέπειτα το 1983 ως Τεχνολογικό Εκπαιδευτικό Ίδρυμα (ΤΕΙ), το 2001 ως Ανώτατο Τεχνολογικό Εκπαιδευτικό Ίδρυμα (ΑΤΕΙ), και από το 2007 ως Ανώτατο Εκπαιδευτικό Ίδρυμα (ΑΕΙ). Ωστόσο οι όροι ΑΤΕΙ και ΑΕΙ δεν χρησιμοποιήθηκαν ευρέως αφενός διότι ο όρος ΤΕΙ ήταν ήδη γνωστότερος αφετέρου διότι δημιουργούσε σύγχυση στην ομοιογενή ονοματολογία των Τεχνολογικών Ιδρυμάτων ανά την Χώρα.

### Αρχικά τμήματα

Αρχικά (1976-1983) το ΚΑΤΕ/ΚΑΤΕΕ είχε 6 Τμήματα, γνωστότερα έπειτα ως τα αρχαία Τμήματα του ΤΕΙ Καβάλας:

* Ηλεκτρολογίας
* Μηχανολογίας
* Χημικών Πετρελαίου (μετέπειτα Τεχνολογίας Πετρελαίου)
* Γενικό Τμήμα Θετικών Επιστημών (ΓΤΘΕ)
* Λογιστικής
* Κέντρο Ξένων Γλωσσών και Φυσικής Αγωγής (ΚΞΓΦΑ).

Τα τέσσερα πρώτα Τμήματα συνέθεταν τότε την Ανωτέρα Σχολή Τεχνολόγων Μηχανικών (ΑΣΤΕΜ) και τα υπόλοιπα δύο την Ανωτέρα Σχολή Στελεχών Επιχειρήσεων (ΑΣΣΕ). Για την ακρίβεια το ΚΞΓΦΑ προστέθηκε με το Τμήμα της Λογιστικής προκειμένου να διευκολυνθεί η ίδρυση της ΑΣΣΕ δεδομένου ότι ο νόμος απαιτούσε η κάθε Σχολή να έχει τουλάχιστον δύο Τμήματα. Το ΓΤΘΕ υποστήριζε μεν και υποστηρίζει ακόμη τα τμήματα ειδικοτήτων χωρίς όμως να έχει το ίδιο εγγεγραμμένους φοιτητές. Το ίδιο ισχύει και για το ΚΞΓΦΑ. Το 1983 τα 6 αρχαία Τμήματα κατανεμήθηκαν στο ΤΕΙ, τα 4 πρώτα στη Σχολή Τεχνολογικών Εφαρμογών (ΣΤΕΦ) και τα υπόλοιπα 2 στη Σχολή Διοίκησης Οικονομίας (ΣΔΟ). Το 1985 ιδρύθηκε το 1ο Παράρτημα του ΤΕΙ στη Δράμα όπου εγκαταστάθηκε το Τμήμα Δασοπονίας το οποίο όμως ξεκίνησε να λειτουργεί το 1986. Την ίδια χρονιά ιδρύθηκε και το Τμήμα Διοίκησης Επιχειρήσεων το οποίο εντάχθηκε στη ΣΔΟ.

### Τμήματα διεύρυνσης

Την περίοδο 1999-2007 προστεθήκαν 4 ακόμη Τμήματα, στο ΤΕΙ Καβάλας, γνωστότερα ως Τμήματα Διεύρυνσης, τα οποία στην αρχή της λειτουργίας τους χρηματοδοτήθηκαν από την Ευρωπαϊκή Ένωση μέσω του Επιχειρησιακού Προγράμματος Εκπαίδευσης Απασχόλησης και Επαγγελματικής Κατάρτισης (ΕΠΕΑΕΚ). Κατά χρονολογική σειρά ίδρυσης τα Τμήματα αυτά είναι τα εξής:

* Βιομηχανικής Πληροφορικής (1999) με έδρα την Καβάλα
* Διαχείρισης Πληροφοριών (2000) με έδρα την Καβάλα
* Αρχιτεκτονικής Τοπίου (2003) με έδρα τη Δράμα
* Νοσηλευτικής (2007) με έδρα το Διδυμότειχο (2ο Παράρτημα)

Με την λειτουργία του δευτέρου Τμήματος στη Δράμα, δηλαδή της Αρχιτεκτονικής Τοπίου (2003), θεσμοθετήθηκε και 3η Σχολή στο ΤΕΙ Καβάλας με την επωνυμία Σχολή Τεχνολογιών Γεωπονίας (ΣΤΕΓ).

Το 2009 ιδρύθηκε, αλλά δεν πρόλαβε να χρηματοδοτηθεί από το πρόγραμμα διεύρυνσης, και τρίτο Τμήμα στη Δράμα: το Οινολογίας. Το Τμήμα Οινολογίας δεν ανήκε στη ΣΤΕΓ και λειτουργούσε ως ανεξάρτητο Τμήμα έως ότου θεσμοθετηθεί η Σχολή Τεχνολογίας Τροφίμων και Διατροφής όπου επιστημονικά ανήκε.

Εγκαταστάσεις
-------------

Το Τεχνολογικό Εκπαιδευτικό Ίδρυμα Καβάλας (πανοραμική λήψη)
Ως ΚΑΤΕΕ το ΤΕΙ Καβάλας φιλοξενήθηκε στις εγκαταστάσεις που ενοικίαζε η Μέση Δημόσια Τεχνική Σχολή (γνωστή και ως Σχολή Εργοδηγών) στο Καρά Ορμάν. Προσωρινά η Σχολή Εργοδηγών εγκαταστάθηκε στη Σχολή Πυθαγόρα, επί της οδού 7ης Μεραρχίας στο κέντρο της πόλεως, η οποία ήταν κληροδότημα της Παμμηχανικής. Αργότερα, η Σχολή Εργοδηγών ενσωματώθηκε στο Τεχνικό Λύκειο και έτσι απελευθέρωσε τον χώρο της Σχολής Πυθαγόρα στον οποίο εγκαταστάθηκαν τα εργαστήρια του Τμήματος Ηλεκτρολογίας: Ηλεκτρικών Μηχανών, Ηλεκτρικών Εγκαταστάσεων, Ηλεκτρονικών Υπολογιστών, και Αυτοματισμού.

Εν τω μεταξύ το ΚΑΤΕΕ αρχικώς και ακολούθως το ΤΕΙ για τις ανάγκες του είχε επεκταθεί και σε άλλες ενοικιαζόμενες εγκαταστάσεις. Συγκεκριμένα: Στο κτίριο ιδιοκτησίας της Ιεράς Μητροπόλεως Φιλίππων, Νεαπόλεως και Θάσου, στον Άγιο Σίλα, στεγάστηκε η κεντρική διοίκηση, η ΣΔΟ, και τα εργαστήρια Μηχανών Εσωτερικής Καύσεως (ΜΕΚ), Ατμοστροβίλων και Φυσικής της ΣΤΕΦ. Στα κτίρια ιδιοκτησίας αδερφών Κατσόμαλου, Κοσσίδη, και Λιόγκα στο Καρά Ορμάν στεγάστηκαν αντίστοιχα τα εργαστήρια: Αντοχής Υλικών και Χημείας και Τεχνολογίας Πετρελαίου, τα εργαστήρια Φυσικής και το Ελασματουργείο, και τα εργαστήρια Μηχανικής Ρευστών και Θέρμανσης-Ψύξης-Κλιματισμού. Το κτίριο των αδερφών Κατσόμαλου λειτούργησε και ως διδακτήριο ενώ από το 1986 λειτούργησε στη περιοχή Καρνάγιο και η Φοιτητική Λέσχη. Το ΤΕΙ Καβάλας παρέμεινε κτιριακά διάσπαρτο μέχρι το 1992 οπότε και εγκαταστάθηκε σε ιδιόκτητο κτιριακό συγκρότημα στον Άγιο Λουκά.

Πανεπιστημιούπολη
-----------------

Μέρος των φοιτητικών εστιών και σχολών του ιδρύματος
Το ΤΕΙ Καβάλας στεγαζόταν σε κτίριο αμφιθεατρικής δόμησης, έργο της Αθηναϊκής Μηχανικής Α.Ε. με απαράμιλλου θέας οπτικό πεδίο προς τον κόλπο της Καβάλας. Η κατασκευή του κτιρίου ξεκίνησε το 1983 και παραδόθηκε οριστικά το 1995. Ένα χρόνο μετά εγκαταστάθηκε και η Κεντρική Διοίκηση του Ιδρύματος η οποία μέχρι τότε λειτουργούσε σε ενοικιαζόμενα γραφεία στην Παραλιακή Λεωφόρο της Καβάλας πάνω από τα γραφεία της Ολυμπιακής. Διέθετε συγκρότημα (campus) συνολικής έκτασης 132.000 m2 με κάλυψη 36.000 m2 από τα οποία 11.000 m2 σε αίθουσες διδασκαλίας 11.000 m2 σε εργαστήρια (ΤΟΛ και Συνεργεία), 11.000 m2 σε 3 φοιτητικές εστίες δυναμικότητας 450 κλινών, και 3.000 m2 στο κτίριο Βιβλιοθήκης.

Παραρτήματα
-----------

Οι εγκαταστάσεις του Παρατήματος στη Δράμα (είσοδος).
Το Παράρτημα του ΤΕΙ στη Δράμα βρισκόταν στην τοποθεσία Μικροχώρι που είναι γνωστό για την πολεοδομική του αρτιότητα, το δε Παράρτημα στο Διδυμότειχο φιλοξενούνταν στο ιστορικό Δημοτικό Σχολείο στο κέντρο της πόλης, εν αναμονή της οριστικοποίησης των νέων εγκαταστάσεών του. Στη Δράμα διέθεται κτιριακό συγκρότημα συνολικής έκτασης 100.000 m2 με κάλυψη 6.000 m2. Στον χώρο λειτουργούσαν τα Τμήματα Δασοπονίας και Οινολογίας, η Διοίκηση του Παρατήματος, Μουσείο Εντόμων, και Βοτανικός κήπος. Στο Τμήμα Οινολογίας είχε παραχωρηθεί και το Δημοτικό Σχολείο της Πετρούσας καθώς και αμπελώνας στο οποίο θα λειτουργούσαν τα εργαστήρια ειδικότητας και το οινοποιείο. Το Τμήμα της Αρχιτεκτονικής Τοπίου λειτουργούσε στην πόλη της Δράμας σε εγκαταστάσεις που παραχώρησε η Νομαρχία Δράμας.

Ακαδημαϊκή Δομή και Διοίκηση
----------------------------

Σχολή Τεχνολογικών Εφαρμογών
* Τμήμα Μηχανικών Τεχνολογίας Πετρελαίου και Φυσικού Αερίου Τ.Ε.
* Τμήμα Ηλεκτρολόγων Μηχανικών Τ.Ε.
* Τμήμα Μηχανολόγων Μηχανικών Τ.Ε.
* Τμήμα Μηχανικών Πληροφορικής Τ.Ε.

Σχολή Διοίκησης και Οικονομίας
* Τμήμα Λογιστικής και Χρηματοοικονομικής
* Τμήμα Διοίκησης Επιχειρήσεων

Σχολή Τεχνολογιών Γεωπονίας
* Τμήμα Δασοπονίας και Διαχείρισης Φυσικού Περιβάλλοντος
* Τμήμα Οινολογίας και Τεχνολογίας Ποτών

Σχολή Επαγγελμάτων Υγείας και Πρόνοιας
* Τμήμα Νοσηλευτικής

Επαγγελματικά δικαιώματα
------------------------

Με εξαίρεση τα νεότερα Τμήματα του ΤΕΙ Καβάλας, Οινολογίας και Αρχιτεκτονικής Τοπίου, για τα οποία αναμενόταν η έκδοση Προεδρικών Διαταγμάτων (ΠΔ) όλα τα άλλα Τμήματα είχαν θεσμοθετημένα επαγγελματικά δικαιώματα. Σημειώνεται ότι οι αντιδικίες που υπάρχουν μεταξύ των διαφόρων επαγγελματικών φορέων (π.χ. ΕΕΤΕΜ, ΤΕΕ, ΓΕΩΤΕΕ, κτλ) δεν πρέπει να οδηγεί στο εσφαλμένο συμπέρασμα ότι οι απόφοιτοι του ΤΕΙ Καβάλας στερούνται επαγγελματικών δικαιωμάτων. Οι απόφοιτοι του Ιδρύματος, ιδιαίτερα οι Μηχανικοί, κάνουν ήδη χρήση των επαγγελματικών τους δικαιωμάτων και μάλιστα με μεγάλη επιτυχία. Υψηλή είναι και η ανταπόκριση των ειδικοτήτων του ΤΕΙ Καβάλας στην αγορά εργασίας.

Επαγγελματικά δικαιώματα ειδικοτήτων ΤΕΙ Καβάλας:

|  | ΕΙΔΙΚΟΤΗΤΕΣ ΤΕΙ ΚΑΒΑΛΑΣ | ΠΔ | ΒΔ | ΕΤΟΣ | ΦΕΚ | ΠΗΓΗ |
| --- | --- | --- | --- | --- | --- | --- |
| 1 | Μηχανικός Τεχνολογίας Πετρελαίου και Φυσικού Αερίου | 360 |  | 1989 | 161 | ΕΤ |
| 2 | Ηλεκτρολόγος Μηχανικός |  | 699 | 1971 | 233 | ΕΤ |
| 3 | Μηχανολόγος Μηχανικός |  | 657 | 1970 | 227 | ΕΤ |
| 4 | Μηχανικός Πληροφορικής (Τεχνικής Εκπαίδευσης) | 183 |  | 2008 | 246 | ΕΤ |
| 5 | Λογιστής | 349 |  | 1989 | 159 | ΕΤ |
| 6 | Στέλεχος Διοίκησης Επιχειρήσεων | 514 |  | 1989 | 218 | ΕΤ |
| 7 | Στέλεχος Διαχείρισης Πληροφοριών | 287 |  | 2002 | 257 | ΕΤ |
| 8 | Δασοπόνος | 109 |  | 1989 | 47 | ΕΤ |
| 9 | Νοσηλευτής | 351 |  | 1989 | 159 | ΕΤ |

Βιβλιοθήκη
----------

Η Βιβλιοθήκη του ΤΕΙ Καβάλας ξεκίνησε τη λειτουργία της το 1988 και είχε μία συλλογή από 32.000 τόμους (βιβλία, πολλαπλά συγγράμματα, συγγράμματα σπουδών, και τίτλους περιοδικών) εκ των οποίων οι 30.000 προσφέρονταν για δανεισμό, ήταν συνδρομητής σε 17 ηλεκτρονικές πηγές πληροφόρησης (on-line βάσεις δεδομένων, ψηφιακές βιβλιοθήκες, βάσεις στατιστικών δεδομένων, κτλ) και παρείχε πρόσβαση σε 550 τίτλους επιστημονικών περιοδικών.

Το αναγνωστήριο με εμβαδόν 800 m2 διέθετε 200 θέσεις μελέτης και 22 θέσεις Η/Υ. Στο Παράρτημα της Δράμας λειτουργούσε επίσης βιβλιοθήκη με εξειδικευμένους τίτλους και το ίδιο ίσχυε για το Παράρτημα στο Διδυμότειχο. Συγκριτικά με τα άλλα ΤΕΙ η βιβλιοθήκη του ΤΕΙ Καβάλας ήταν 6η σε αριθμό βιβλίων.

Κατάταξη
--------

Το ΤΕΙ Καβάλας ήταν το πρώτο ανάμεσα στα 16 ΤΕΙ και το δέκατο έκτο ανάμεσα στα 40 ΑΕΙ της χώρας. Στην παγκόσμια κατάταξη είναι στο πρώτο τρίτο (2.079) των 12.000 καλύτερων Πανεπιστημίων στον κόσμο. Η μέτρηση (μεθοδολογία) είναι σύμφωνα με τους δείκτες της Cybermetrics Lab και ειδικότερα αυτών που σχετίζονται με την παραγωγή και ακαδημαϊκή δημοσίευση της επιστημονικής γνώσης. Αναλυτικά η μέτρηση έγινε με βάση τους ακόλουθους 4 δείκτες:

* size που είναι ο αριθμός των ανακτώμενων σελίδων από μηχανές αναζήτησης
* visibility που είναι ο λαμβανόμενος αριθμός εξωτερικών δεσμών (inlinks)
* rich files που είναι ο όγκος των αρχείου τύπου .pdf, .ps, .doc, και .ppt
* scholar που είναι ο αριθμός των δημοσιεύσεων και αναφορών για κάθε ακαδημαϊκό πεδίο έρευνας

Οι δείκτες κανονικοποιούνταν με άριστα το 1. Άλλες μετρήσεις έδιναν ανάλογα αποτελέσματα.

Ακαδημαϊκό προσωπικό
--------------------

Η εκπαιδευτική διαδικασία στο ΤΕΙ Καβάλας διενεργούνταν από τα μέλη του ΕΠ (μόνιμοι) τα οποία ιεραρχικά κατανέμονταν σε 4 τάξεις: α) Καθηγητής, β) Αναπληρωτής Καθηγητής, γ) Επίκουρος Καθηγητής, και δ) Καθηγητής Εφαρμογών. Τα μέλη του ΕΠ συνεπικουρούνταν στο έργο τους από Επιστημονικούς και Εργαστηριακούς Συνεργάτες (έκτακτοι), από Τεχνικούς Εργαστηρίων, και από Διοικητικούς Υπαλλήλους. Το μικτό σύστημα (δηλ. μόνιμο/έκτακτο ακαδημαϊκό προσωπικό) ήταν σύνηθες στα ΤΕΙ και συνιστούσε στοιχείο επιρροής από το γαλλικό μοντέλο των grandes écoles.

Διοίκηση
--------

Η διοίκηση του ΤΕΙ Καβάλας ασκούνταν από τα ατομικά και συλλογικά όργανα των ακαδημαϊκών και διοικητικών μονάδων της υπηρεσίας ως ακολούθως:

Το Ίδρυμα διοικούταν από την Συνέλευση του ΤΕΙ, το Συμβούλιο του ΤΕΙ, από τον Πρόεδρο και τους Αντιπροέδρους. Το Συμβούλιο του ΤΕΙ ήταν 9μελές και αποτελούταν από τον Πρόεδρο, τους 3 Αντιπροέδρους, τους 3 Διευθυντές των Σχολών, τον Γενικό Γραμματέα, και τον εκπρόσωπο των Φοιτητών. Οι Αντιπρόεδροι διακρίνονταν σε Ακαδημαϊκών Υποθέσεων, Οικονομικών Υποθέσεων, και Διεθνών Σχέσεων.

Οι Σχολές διοικούνταν από τα Συμβούλια των Σχολών και τους Διευθυντές. Στο Συμβούλιο της Σχολής συμμετείχαν ως μέλη οι Προϊστάμενοι των Τμημάτων που ανήκαν στη Σχολή και οι εκπρόσωποι των Φοιτητών. Διευθυντή είχε και το ΚΞΓΦΑ ο οποίος όμως δεν μετείχε στο Συμβούλιο ΤΕΙ.

Τα Τμήματα διοικούνταν από την Γενική Συνέλευση, το Συμβούλιο, την Γενική Συνέλευση του Τομέα, τον Προϊστάμενο και τους Υπευθύνους Τομέων. Κάθε Τμήμα που λειτουργούσε αυτόνομα είχε δύο ή περισσότερους Τομείς στους οποίους κατανέμονταν τα μέλη του Εκπαιδευτικού Προσωπικού (ΕΠ) του Τμήματος.

Το Συμβούλιο του Τμήματος αποτελούταν από τον Προϊστάμενο, τους Υπευθύνους Τομέων, και τον εκπρόσωπο των Φοιτητών.

### Πρόσωπα

Χρέη αναπληρωτή Γενικού Διευθυντή στο ΚΑΤΕ εκτέλεσε ο Μ. Τσάμης (1976-1977). Ένα χρόνο μετά, στο ΚΑΤΕΕ Γενικός Διευθυντής διορίστηκε ο Ι. Πετράς (1977-1981). Ακολούθησε ο Α. Στεφιάδης (1981-1983) με Διευθυντές ΑΣΤΕΜ και ΑΣΣΕ τους Εμμ. Σωτηρόπουλο και Κ. Αρβανιτίδη. Η διοίκηση των ΚΑΤΕ/ΚΑΤΕΕ διενεργείτο από Επιτροπή επικεφαλής της οποίας ήταν ο εκάστοτε Γενικός Διευθυντής, οι Διευθυντές των Σχολών, και άλλα διακεκριμένα μέλη της Τεχνολογικής Κοινότητας. Το 1983 ο Α. Στεφιάδης συνέχισε ως Πρόεδρος του ΤΕΙ Καβάλας με τον Γ. Βαλαβάνη ως Αντιπρόεδρο και Διευθυντές ΣΤΕΦ/ΣΔΟ τους Εμμ. Σωτηρόπουλο και Α. Θεοδωρίδη, αντίστοιχα.

Εκλογές διοίκησης στο ΤΕΙ Καβάλας έγιναν για πρώτη φορά το 1986 οπότε και εξελέγη ο Κ. Μερτζανίδης με Αντιπρόεδρο τον Φ. Σωτηρόπουλο. Εντούτοις παρέμεινε Πρόεδρος ο Α. Στεφιάδης μέχρι και το 1988 όποτε δικαιώθηκε δικαστικά ο Κ. Μερτζανίδης (1988-1989, Πρόεδρος), κατά της εκλογής του οποίου είχε προσφύγει ο ανθυποψήφιός του Μ. Τριανταφυλλίδης. Την ίδια περίοδο Διευθυντής ΣΤΕΦ εξελέγη ο Δ. Παπαδόπουλος ενώ στη ΣΔΟ συνέχισε ο Α. Θεοδωρίδης.

Μέχρι το 2001 το ΤΕΙ Καβάλας είχε έναν αντιπρόεδρο, από το 2001 έως το 2008 δύο, και από το 2008 και μετά τρεις. Το 2001 με την ανωτατοποίηση των ΤΕΙ παρατάθηκε η θητεία των διοικήσεων για ένα ακόμη έτος, ενώ από το 2008 και μετά οι θητείες Προέδρων Αντιπροέδρων και Διευθυντών από 3ετείς έγιναν 4ετείς. Από το 1988 μέχρι σήμερα εξελέγησαν και υπηρέτησαν την Κοινότητα του ΤΕΙ καβάλας τα εξής μέλη του ακαδημαϊκού προσωπικού.

Πρόεδροι: Φ. Σωτηρόπουλος (1989, 1992, 1998), Δ. Παπαδόπουλος (1995), Α. Μπόγλου (2002, 2005) και Α. Μητρόπουλος (2008).

Αντιπρόεδροι: Α. Χριστοφορίδης (1989-92), Α. Πυραλεμίδου (1992-95), Φ. Σωτηρόπουλος (1995-98), Δ. Παπαδόπουλος (1998-2002), Α. Μπόγλου (2001-2002), Α. Μητρόπουλος (2002-2005, 2005-2008), Σ. Μητκίδου (2002-2005), Ε. Αποστολίδου (2005-2008), Δ. Μπαντέκας (2008-2012), Ν. Θερίου (2008-2012) και Δ. Εμμανουλούδης (2008-2012).

Διευθυντές Σχολών: Θ. Τριβέλλας (1988-91, ΣΤΕΦ), Δ. Παπαδόπουλος (1991-94, ΣΤΕΦ), Κ. Αρβανιτίδης (1988-91, 1991-94, 1997-00, ΣΔΟ), Δ. Πογαρίδης (1994-97, ΣΤΕΦ), Α. Πυραλεμίδου (1994-97, 2000-03), Α. Μπόγλου (1997-00, 2000-01, ΣΤΕΦ), Β. Τουρασής (2001-2002), Φ. Σωτηρόπουλος (2002-2003), Κ. Ταρχανίδης (2003-2006, 2006-2010, ΣΤΕΦ), Κ. Τερζίδης (2003-2006, 2006-2010, ΣΔΟ), Ν. Αβτζής (2003-2006, 2006-2010, ΣΤΕΓ), Ε. Καργιώτης (2010-2014, ΣΤΕΦ), Γ. Φλώρου (2010-2014, ΣΔΟ), και Ι. Τάκος (2010-2014, ΣΤΕΓ).

### Σύνδεσμοι

Στιγμιότυπο από τη διάλεξη του Δημήτρη Νανόπουλου με θέμα ‘LHC-οlogy’.
Το ΤΕΙ Καβάλας ήταν μέλος:

* της Συνόδου των ΤΕΙ, η οποία πραγματοποιούταν 3 φορές το χρόνο στην έδρα του ΤΕΙ που ήταν η σειρά του.
* του Συμβουλίου Ανώτατης Τεχνολογικής Εκπαίδευσης (ΣΑΤΕ).
* στο forum των 4 της Μακεδονίας στην οποία συμμετείχαν τα ΤΕΙ Καβάλας, Θεσσαλονίκης, Σερρών και Κοζάνης, και ασχολούνταν με θέματα ποιότητας, αριστείας, βαλκανικής συνεργασίας, και διεθνοποίησης.
* στο πρόγραμμα ανταλλαγής φοιτητών ERASMUS όπου και διατηρούσε αυτοτελές κεφάλαιο (chapter).

Οι απόφοιτοι του ΤΕΙ καβάλας είναι μέλη της Επιστημονικής Ένωσης Τεχνολόγων Μηχανικών (ΕΕΤΕΜ) και άλλων συναφών επιστημονικών οργανώσεων.

Έρευνα-καινοτομία
-----------------

Ποσοστά έρευνας ανά επιστημονικό πεδίο στο Τεχνολογικό Εκπαιδευτικό Ίδρυμα Ανατολικής Μακεδονίας και Θράκης.
Το ΤΕΙ έδινε ιδιαίτερα μεγάλη σημασία στην έρευνα και την καινοτομία. Στόχος του Ιδρύματος ήταν να εγκαταστήσει αυστηρές διαδικασίες ερευνητικής αριστείας σε όλα τα επίπεδα της ακαδημαϊκής του λειτουργίας. Προς αυτή την κατεύθυνση το ΤΕΙ Καβάλας εξέδιδε δύο επιστημονικά περιοδικά στην αγγλική και συγκεκριμένα:

* το Journal of Engineering Science and Technology Review με εκδότη τον Καθηγητή του Τμήματος Ηλεκτρολογίας Δ. Μπαντέκα και διακεκριμένο Συμβούλιο στο οποίο συμμετέχουν μεταξύ των άλλων οι Καθηγητές Δ. Νανόπουλος και Ε. Γαζής. Το περιοδικό είναι εγγεγραμμένο σε έγκυρες βάσεις δεδομένων (π.χ. EBSCO Information Services, DOAJ) και περιλαμβάνεται στα αναγνωρισμένα επιστημονικά περιοδικά του CERN
* το International Journal of Economics Science and Applied Research με εκδότη τον Καθηγητή του Τμήματος Λογιστικής Α. Καρασαββόγλου.

Και τα δύο περιοδικά είχαν σύστημα κριτών, εκδίδονταν ηλεκτρονικά και έντυπα, και η χρήση και διανομή τους ήταν δωρεάν. Η έρευνα στο ΤΕΙ Καβάλας επικεντρωνόταν σε 10 θεματικά πεδία, σύμφωνα με τα στοιχεία που παρείχε η βάση δεδομένων SCOPUS. Μεταξύ αυτών, στις πρώτες σειρές, ήταν η επιστήμη των υπολογιστών (22%), η χημεία και η χημική μηχανική (23%), και οι επιστήμες του μηχανικού και των υλικών (24%).

### Εργαστήρια

Η δομή του CISS (center of in-situ studies) και ο ΗΛΟΞ (ηλεκτρομαγνητικός και οπτικός εξοπλισμός)
Το ΤΕΙ Καβάλας είχε επενδύσει σε εργαστηριακό εξοπλισμό αριστείας και παραγωγής γνώσης. Μεταξύ αυτών ο ηλεκτρομαγνητικός και οπτικός εξοπλισμός (ΗΛΟΞ) επέτρεπε τον επί τόπου (in-situ) συνδυασμό διαφορετικών πειραματικών μεθόδων (π.χ. προσρόφηση και μικρογωνιακή σκέδαση των ακτίνων-Χ, ή προσρόφηση και διαπερατότητα) ώστε η μελέτη των υπό εξέταση νανοϋλικών για παράδειγμα να μην περιορίζεται μόνο στον χαρακτηρισμό της δομής τους, αλλά να επεκτείνεται και στις διεργασίες, στατικές και δυναμικές, που λάμβαναν χώρα σε αυτά. Το CISS (Center for Intelligence and Security Studies) ειδικευόταν σε αυτόν τον τομέα και ήταν από τα μοναδικά σε παγκόσμιο επίπεδο.

Το εργαστήριο υδάτων ήταν επίσης διάσημο για τις αναλύσεις που διενεργούσε σε πολλούς Δήμους της Ανατολικής Μακεδονίας, ο δε εργαστηριακός εξοπλισμός που διέθετε ήταν τεχνολογικά σύγχρονος και ακριβής. Πειραματική ατμοηλεκτρική μονάδα 9 kW στο εργαστήριο ατμοστροβίλων, καθώς και εργαστήριο εργαλειομηχανών και ήπιων μορφών ενέργειας. Εργαστήριο συστημάτων μετρήσεων υψηλής ακρίβειας και ηλεκτρομαγνητικής συμβατότητας, ηλεκτρικών εγκαταστάσεων και ηλεκτρικών μηχανών.

Άλλα εργαστήρια ήταν το χημείας πετρελαίου που ειδικευόταν στον έλεγχο της ποιότητας των καυσίμων κατά τη μεταφορά από το πλοίο στις δεξαμενές εναποθήκευσης, τα εργαστήρια αντοχής υλικών, φωτοβολταϊκών, μικροϋπολογιστών, κ.ά.

### Κέντρο Τεχνολογικής Έρευνας

Ο Πρωθυπουργός Γιώργος Α. Παπανδρέου επιθεωρεί την R.OX.AN.E. (ρομποτικό όχημα ανεύρεσης επιζώντων). Στιγμιότυπο από το εκθετήριο του ΤΕΙ Καβάλας στη Διεθνή Έκθεση Θράκης (2010).
Ένα σημαντικό θεσμικό εργαλείο που συνέδεε το ακαδημαϊκό προσωπικό του ΤΕΙ Καβάλας με την έρευνα και την καινοτομία ήταν το Κέντρο Τεχνολογικής Έρευνας Ανατολικής Μακεδονίας και Θράκης (ΚΤΕ-ΑΜΘ). Το Κέντρο ιδρύθηκε το 2004, ως νομικό πρόσωπο ιδιωτικού δικαίου (νπιδ), με δραστηριότητα σε 7 τομείς: α) Ακτινοβολιών, β) Καυσίμων, γ) Μαρμάρου, δ) Σχεδιασμού Νέων Προϊόντων, ε) Μάρκετινγκ, στ) Πληροφορικής, και ζ) Περιβάλλοντος. Η καινοτομία στο ΤΕΙ Καβάλας περιλάμβανε πρωτότυπες κατασκευές και εκθέματα των φοιτητών και του ερευνητικού προσωπικού μερικά των οποίων, ως το Ρομποτικό Όχημα Ανεύρεσης Επιζώντων (R.OX.AN.E.), βραβεύτηκαν σε πανελλαδικό επίπεδο (Athens Digital Week 2009). Από το 2010 οργανώνεται Φεστιβάλ Καινοτομίας με επικεφαλής τον Καθηγητή του Τμήματος Βιομηχανικής Πληροφορικής Δ. Πογαρίδη καθώς και συμμετοχή στις εκθέσεις Θεσσαλονίκης και Θράκης. Στην τελευταία, τα εκθέματα του ΤΕΙ Καβάλας επιθεώρησε ο Πρωθυπουργός (Γ.Α. Παπανδρέου).

Φοιτητική ζωή
-------------

Το ΤΕΙ Καβάλας παρείχε πλούσια φοιτητική ζωή σε πολλά επίπεδα και δραστηριότητες. Στο Ίδρυμα λειτουργούσαν το θεατρικό εργαστήρι «Θεατοί εν δράσει...», μουσικές ομάδες, και ατελιέ ζωγραφικής και αγιογραφίας. Στον αθλητικό τομέα υπήρχαν 3 ομάδες με διακεκριμένες συμμετοχές στην Πανεπιστημιάδα και συγκεκριμένα: ποδοσφαίρου, μπάσκετ, και βόλεϊ. Ενδιαφέρον υπήρχε επίσης για τις ομάδες πολεμικών τεχνών, αεροβικής και παραδοσιακών χορών. Στους παραδοσιακούς χορούς δραστηριοποιούνταν επίσης οι Σύλλογοι των αποφοίτων του Τμήματος Δασοπονίας, των Θεσσαλών Φοιτητών, Ποντίων, Κυπρίων και Κρητών Φοιτητών.

Φοιτητικές παρατάξεις
---------------------

Θεσμικά σε κάθε Σχολή λειτουργούσε ένας Φοιτητικός Σύλλογος που προέκυπτε κάθε χρόνο μετά από εκλογές προκηρυγμένες από την ΕΦΕΕ. Στους φοιτητικούς συλλόγους του ΤΕΙ Καβάλας δραστηριοποιούνταν όλες οι γνωστές φοιτητικές παρατάξεις σκοπός των οποίων ήταν να συνεισφέρουν στη δημόσια συζήτηση για την οργάνωση και δομή της ανώτατης εκπαίδευσης. Από τους Φοιτητικούς Συλλόγους ορίζονταν και οι εκπρόσωποι των φοιτητών στα συλλογικά όργανα διοίκησης του ΤΕΙ. Οι Φοιτητικοί Σύλλογοι στο ΤΕΙ της Καβάλας αποτελούσαν νομικά πρόσωπα ιδιωτικού δικαίου (ΝΠΙΔ) και διοικούνταν από Διοικητικά Συμβούλια (ΔΣ) σύμφωνα με το καταστατικό τους. Ανώτατο όργανο ήταν η Γενική Συνέλευση.

Προγράμματα ανταλλαγής φοιτητών
-------------------------------

Το ΤΕΙ Καβάλας ήταν μέλος σε ένα αριθμό δικτύων για τη διευκόλυσνη της κινητικότητας των φοιτητών και του ακαδημαϊκού προσωπικού και της ενίσχυσης της διεθνοποίησης του Ιδρύματος. Ενδεικτικά αναφέρονται το SOCRATES, το ERASMUS MUNDUS, το LΕΟΝΑRDΟ DA VINCI, το Associations des Formations Europeennes a la Comptabilite et l’ Audit (AFECA), το Euroweek-Primenetworking, το European Taxation and Accounting in Practice (ETAP), η Διεθνής Φοιτητική Ολυμπιάδα Διοίκησης Επιχειρήσεων, κ.ά. Ειδικά στο Euroweek το ΤΕΙ Καβάλας είχε συστηματική συμμετοχή, με ισχυρές ομάδες φοιτητών και είχε διακριθεί με πλήθος βραβείων για τις εργασίες τους οι οποίες επικεντρώνονταν σε θέματα όπως: διοίκηση και οικονομία, πράσινη ανάπτυξη, εξοικονόμηση ενέργειας, κ.ά.

Πιστοποιητικό Αγγλικής γλώσσας για Ειδικούς Επαγγελματικούς Σκοπούς (ΠΑΓΕΕΣ)
----------------------------------------------------------------------------

Η διοργάνωση των εξετάσεων ΠΑΓΕΕΣ αποτελούσε μια καινοτόμο και πρωτοποριακή δραστηριότητα του Κέντρου Ξένων Γλωσσών και Φυσικής Αγωγής (ΚΞΓΦΑ) του ΤΕΙ το εκπαιδευτικό προσωπικό του οποίου ήταν υπεύθυνο για την οργάνωση και την εποπτεία τους.

Σκοπός των εξετάσεων ΠΑΓΕΕΣ ήταν η πιστοποίηση της ικανότητας του φοιτητή και αποφοίτου του ΤΕΙΚ να κατανοεί και να παράγει γραπτό λόγο στην Αγγλική Γλώσσα ώστε να μπορεί να επικοινωνεί στον μελλοντικό χώρο εργασίας του στα αντίστοιχα θεματικά πεδία των σπουδών τους σε «Επίπεδο Β2+ Καλή γνώση της ξένης γλώσσας» σύμφωνα με την κλίμακα επιπέδων γλωσσομάθειας του Συμβουλίου της Ευρώπης.

Ένας γενικός βαθμός προέκυπτε από την επίδοση των εξεταζόμενων και στους επιτυχόντες/ούσες γινόταν απονομή πιστοποιητικού από το ΚΞΓΦΑ και την Διοίκηση του ΤΕΙΚ με τη γενική ένδειξη "PASS".

Αποκλειστικό κίνητρο των εξετάσεων ΠΑΓΕΕΣ ήταν η στήριξη των αποφοίτων του ΤΕΙΚ στην προσπάθειά τους για εύρεση εργασίας στο νέο εργασιακό γίγνεσθαι που διαμόρφωνε το διεθνές εργασιακό περιβάλλον.

Εκδηλώσεις
----------

Στο ΤΕΙ είχαν δώσει διαλέξεις διακεκριμένοι επιστήμονες καθώς και παγκοσμίου κύρους προσωπικότητες. Ενδεικτικά την 2ετία 2009-2010 προσήλθαν ανάμεσα σε άλλους ο ακαδημαϊκός Δ. Νανόπουλος με θέμα ‘Large Hardon Collider’ (20-5-09), ο Πατριάρχης Ιεροσολύμων κ.κ. Θεόφιλος Γ΄ με θέμα ‘Το Πατριαρχείο Ιεροσολύμων και η σημασία των Ιερών Προσκυνημάτων’ (2-7-09), ο ζωγράφος Γ. Κόρδης με θέμα ‘Η τέχνη της εικόνας ως εικαστική δημιουργία’ (10-11-09) κ.ά. Επίσης κάθε χρόνο οργανώνονταν στο Ίδρυμα πλήθος εκδηλώσεων από φορείς της Καβάλας αλλά και διεθνή συνέδρια από τα οικεία Τμήματα.

Σφραγίδες και εμβλήματα
-----------------------

Το έμβλημα του ΤΕΙ Καβάλας ήταν ο Τρίποδας των Φιλίππων με πόδια λέοντος και τρεις λαβές οι δύο πλευρικές των οποίων διακοσμούνται με πλοκάμους (σιρίτι) από τρεις δέσμες. Πάνω από τον τρίποδα υπάρχει κλάδος από δάφνη και στο πεδίο δεξιά αυτού πέλεκυς με μακριά λαβή. Το έμβλημα απεικονίζεται στο τετράδραχμο, περιόδου 356-345 π.Χ. η άλλη όψη του οποίου έχει το κεφάλι του νεαρού Ηρακλή φέροντος λεοντή που αποτελούσε το έμβλημα του ιδρύματος ως ΤΕΙ Ανατολικής Μακεδονίας και Θράκης. Όταν ο Φίλιππος Β΄ κατέστη το 358 π.Χ. κυρίαρχος των χρυσορυχείων του Παγγαίου μετονόμασε τις αρχαίες Κρηνίδες σε Φιλίππους που διατήρησαν όμως το προνόμιο να κόβουν νομίσματα ‘σήμα-κατατεθέν’ των οποίων ήταν ο ως άνω Τρίποδας με διάφορες εκδοχές στο πεδίο δεξιά αυτού όπως ο πυρσός λαμπαδηδρομίας (δραχμή), το δελφίνι (ημίδραχμο), το τόξο (αργυρός στατήρ), και ο σκούφος Φρυγίας (χρυσός στατήρ).

Η γραμμική απεικόνιση του Εμβλήματος ήταν και η Σφραγίδα του ΤΕΙ, αν και στις περισσότερες περιπτώσεις συνέχισε να χρησιμοποιείται το Εθνόσημο. Το Εθνόσημο είναι το σύμβολο των δημοσίων υπηρεσιών και δεδομένου ότι το ΤΕΙ Καβάλας ήταν νομικό πρόσωπο δημοσίου δικαίου (νπδδ) είχε δικαίωμα να το χρησιμοποιεί. Είχε όμως δικαίωμα, ως πλήρως αυτοδιοικούμενο, να χρησιμοποιεί και δική του Σφραγίδα. Άλλα εμβλήματα του ΤΕΙ Καβάλας ήταν το Κάστρο και η Σφραγίδα επί κοίλου όνυχα. Το Κάστρο ήταν το πρώτο λογότυπο του ΤΕΙ. Φιλοτεχνήθηκε το 1996 από τους Φ. Σωτηρόπουλο και Ε. Ψωμιάδου συγκεντρώνει δε τα τρία βασικά αξιοθέατα της Καβάλας: Το Κάστρο της Καβάλας, τη Βασιλική Β΄ των Φιλίππων (ναοδιδασκαλείο), και τη θάλασσα. Η Σφραγίδα επί κοίλου όνυχα φιλοτεχνήθηκε κατόπιν παραγγελίας της Βιβλιοθήκης του ΤΕΙ.

* Έως το 2013Έως το 2013
* 1983–20191983–2019

Παραπομπές
----------

1. ↑  *Ένα νέο ΑΕΙ - μεγαθήριο στη Βόρεια Ελλάδα* - Εφημερίδα Έθνος - 14.02.2019
2. ↑  «ΤΕΙ Θεσσαλονίκης, Κ. Μακεδονίας και Αν. Μακεδονίας Θράκης εντάσσονται στο Διεθνές Πανεπιστήμιο». alfavita.gr. 8 Απριλίου 2019. Ανακτήθηκε στις 14 Μαρτίου 2023.
3. ↑  Επαγγελματική και Επιστημονική Ένωση Τεχνολογικής Εκπαίδευσης Μηχανικών
4. ↑  ΑΝΑΣΚΟΠΗΣΗ ΤΗΣ ΤΕΧΝΟΛΟΓΙΚΗΣ ΕΚΠΑΙΔΕΥΣΗΣ ΣΤΗΝ ΕΛΛΑΔΑ - ΚΩΝΣΤΑΝΤΙΝΟΣ Τ. ΚΟΛΙΟΠΟΥΛΟΣ
5. ↑  Τεχνολογική Εκπαίδευση 1950-1998 (Θεοδόσης Παπαθεοδοσίου)
6. ↑  Ενημερωτικό Δελτίο ΤΕΕ (Τεύχος 1937 - 13/1/1997)
7. ↑  «ΦΕΚ A 180/1970». Εφημερίς της Κυβερνήσεως. 29 Αυγούστου 1970.
8. ↑  «ΦΕΚ A 223/1970». Εφημερίς της Κυβερνήσεως. 19 Οκτωβρίου 1970.
9. ↑  «ΦΕΚ A 272/1976». Εφημερίς της Κυβερνήσεως. 14 Οκτωβρίου 1976.
10. ↑  «ΦΕΚ A 102/1977». Εφημερίς της Κυβερνήσεως. 13 Απριλίου 1977.
11. ↑  «ΦΕΚ A 173/1983». Εφημερίς της Κυβερνήσεως. 24 Νοεμβρίου 1983.
12. ↑  «ΦΕΚ A 114/2001». Εφημερίς της Κυβερνήσεως. 11 Ιουνίου 2001.
13. ↑  «ΦΕΚ A 69/2007». Εφημερίς της Κυβερνήσεως. 20 Μαρτίου 2007.
14. ↑  Τμήμα Ηλεκτρολόγων Μηχανικών
15. ↑  Τμήμα Μηχανολογίας
16. ↑  Τμήμα Μηχανικών Τεχνολογίας Πετρελαίου και Φυσικού Αερίου
17. ↑  «Petroleum Engineering & Technology Schools». Αρχειοθετήθηκε από το πρωτότυπο στις 6 Ιουνίου 2007. Ανακτήθηκε στις 6 Ιουνίου 2007.
18. ↑  Γενικό Τμήμα Θετικών Επιστημών
19. ↑  «Τμήμα Λογιστικής και Χρηματοοικονομικής». Αρχειοθετήθηκε από το πρωτότυπο στις 26 Ιουνίου 2015. Ανακτήθηκε στις 27 Μαΐου 2015.
20. ↑  Κέντρο Ξένων Γλωσσών και Φυσικής Αγωγής
21. ↑  «ΤΕΙ ΔΑΣΟΠΟΝΙΑΣ & ΔΙΑΧΕΙΡΙΣΗΣ ΦΥΣΙΚΟΥ ΠΕΡΙΒΑΛΛΟΝΤΟΣ». Αρχειοθετήθηκε από το πρωτότυπο στις 24 Αυγούστου 2019. Ανακτήθηκε στις 6 Σεπτεμβρίου 2019.
22. ↑  Τμήμα Διοίκησης Επιχειρήσεων
23. ↑  Τμήμα Μηχανικών Πληροφορικής
24. ↑  «Τμήμα Διαχείρισης Πληροφοριών». Αρχειοθετήθηκε από το πρωτότυπο στις 25 Νοεμβρίου 2004. Ανακτήθηκε στις 25 Νοεμβρίου 2004.
25. ↑  «Τμήμα Αρχιτεκτονικής Τοπίου». Αρχειοθετήθηκε από το πρωτότυπο στις 3 Σεπτεμβρίου 2010. Ανακτήθηκε στις 26 Αυγούστου 2010.
26. ↑  Τμήμα Νοσηλευτικής
27. ↑  *Δ. Σταυρογιάννη και Α. Μητρόπουλος, Έχουν τα ΤΕΙ επαγγελματικά δικαιώματα; Παρουσιάστηκε στη 3η Σύνοδο Προέδρων-Αντιπροέδρων ΤΕΙ 1-3 Ιουλίου 2009 στην Καβάλα.*
28. ↑  «Βιβλιοθήκη ΤΕΙ Καβάλας». Αρχειοθετήθηκε από το πρωτότυπο στις 7 Μαρτίου 2011. Ανακτήθηκε στις 26 Αυγούστου 2010.
29. ↑  A. Sitas, A. Elissaiou, and K. Sioki, The Technological Education Institutes in Greece and Their Libraries, Libri 49, 51–58 (1999)
30. ↑  Ranking Web of Universities - Greece
31. ↑  Ranking Web of Universities - World
32. ↑  Laboratorio de Cibermetría
33. ↑  «Ranking Web of Universities - Methodology». Αρχειοθετήθηκε από το πρωτότυπο στις 16 Ιουλίου 2019. Ανακτήθηκε στις 6 Σεπτεμβρίου 2019.
34. ↑  «Technological Educational Institute of Eastern Macedonia and Thrace - University Overview». Αρχειοθετήθηκε από το πρωτότυπο στις 26 Νοεμβρίου 2017. Ανακτήθηκε στις 6 Σεπτεμβρίου 2019.
35. ↑  4icu.org Unirank
36. ↑  Φ. Σωτηρόπουλος, Προσωπική Επικοινωνία (2010)
37. ↑  Journal of Engineering Science and Technology Review
38. ↑  «Directory of Open Access Journals». Αρχειοθετήθηκε από το πρωτότυπο στις 8 Ιουνίου 2007. Ανακτήθηκε στις 8 Ιουνίου 2007.
39. ↑  Journal of engineering science and technology review
40. ↑  International Journal of Economics Science and Applied Research - The Money Experts
41. ↑  «Scopus». Αρχειοθετήθηκε από το πρωτότυπο στις 6 Σεπτεμβρίου 2019. Ανακτήθηκε στις 6 Σεπτεμβρίου 2019.
42. ↑  «ΦΕΚ A 30/2004». Εφημερίς της Κυβερνήσεως. 6 Φεβρουαρίου 2004.
43. ↑  «Δημήτρης Πογαρίδης - Όμικρον Περιοδικό Κοζάνης». Αρχειοθετήθηκε από το πρωτότυπο στις 9 Ιουλίου 2009. Ανακτήθηκε στις 9 Ιουλίου 2009.
44. ↑  «Η... "Ρωξάνη" χάρισε πανελλήνια πρωτιά στο ΤΕΙ Καβάλας». Αρχειοθετήθηκε από το πρωτότυπο στις 25 Οκτωβρίου 2009. Ανακτήθηκε στις 25 Οκτωβρίου 2009.
45. ↑  «Φεστιβάλ Βιομηχανικής Πληροφορικής - Επίσημη σελίδα». Αρχειοθετήθηκε από το πρωτότυπο στις 27 Ιουλίου 2010. Ανακτήθηκε στις 26 Αυγούστου 2010.
46. ↑  «Φεστιβάλ Βιομηχανικής Πληροφορικής - Μάιος 2010» (PDF). Αρχειοθετήθηκε από το πρωτότυπο (PDF) στις 21 Ιουλίου 2011. Ανακτήθηκε στις 21 Ιουλίου 2011.
47. ↑  «Θεατοί ...εν δράσει σε μια τραπεζαρία και κέρδισαν τη βραδιά και τις καρδιές του κοινού!». Αρχειοθετήθηκε από το πρωτότυπο στις 15 Ιουνίου 2009. Ανακτήθηκε στις 15 Ιουνίου 2009.
48. ↑  «Πολιτιστικό Δεκαήμερο». Αρχειοθετήθηκε από το πρωτότυπο στις 14 Μαρτίου 2012. Ανακτήθηκε στις 14 Μαρτίου 2012.
49. ↑  Ένωση Ποντίων Φοιτητών
50. ↑  Σύλλογος Κρητών Φοιτητών
51. ↑  Γραφείο Erasmus+
52. ↑  *Bellinger, A.R.: Philippi in Macedonia. ANS - MN 11 (1964) 29-52.*
53. ↑  «Ιστορικό του Ιδρύματος». teikav.edu.gr. Ανακτήθηκε στις 14 Μαρτίου 2023.
54. ↑  Philippi, Macedonia
55. ↑  C.S.Bement, A descriptive catalogue of Greek coins, the American Numismatic Society, New York, pp. 37-38 (1921).
56. ↑  «A contribution to Cassander's bronze coinage» (PDF). Αρχειοθετήθηκε από το πρωτότυπο (PDF) στις 4 Μαρτίου 2016. Ανακτήθηκε στις 4 Μαρτίου 2016.
57. ↑  Sylloge Nummorum Graecorum - Project
58. ↑  B.V.Head, Catalogue of Greek coins Macedonia etc, edited by R.S.Poole, London (1879).
59. ↑  Πάπυρος, Επίτομον Εγκυκλοπαιδικόν και Γλωσσικόν Λεξικόν, Διευθυντής Συντάξεως Σ.Γ.Κορρές, Λήμμα Φίλιππος, τόμος Β΄ σελ. 9145-9146, Αθήνα (1961).
60. ↑  Φίλιππος, τόμος Β΄ σελ. 9145-9146, Αθήνα (1961). Σύνταγμα Ελλάδος, άρθρο 16 παράγραφος 5

Εξωτερικοί σύνδεσμοι
--------------------

* Επίσημος ιστότοπος

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Καβάλα |
| --- |
|  |
| Βυζαντινές αρχαιότητες | 
* Καμάρες
* Κάστρο
 |
|  |
| Ναοί | 
* Απόστολος Παύλος
* Άγιος Νικόλαος
* Ιωάννου Προδρόμου
* Προφήτης Ηλίας
* Μονή Λαζαριστών
 |
|  |
| Πλατείες | 
* Πλατεία Ελευθερίας
* Πλατεία Καπνεργάτη
* Πλατεία Κονσουλίδη
* Πλατεία Μεχμέτ Αλή
 |
|  |
| Οθωμανικά μνημεία | 
* Οικία Μεχμέτ Αλή
* Τζαμί Χαλίλ Μπέη (Παλαιά Μουσική)
* Ιμαρέτ
 |
|  |
| Ξένη αρχιτεκτονική | 
* Διοικητήριο
* Δημαρχείο
* Μέγαρο Βιξ
* Μεγάλη Λέσχη
* Μέγαρο Τόκου
* Κτίριο Ζιουντί
 |
|  |
| Εκπαιδευτικά ιδρύματα | 
* 10ο Δημοτικό Σχολείο
* 15ο Δημοτικό Σχολείο
* 1ο Γυμνάσιο
* 5ο Γυμνάσιο
* Δημοτικό Ωδείο
* Σχολή Μηχανικών Πυθαγόρας
* Διεθνές Πανεπιστήμιο της Ελλάδος (πρώην ΤΕΙ ΑΜΘ/Καβάλας)
 |
|  |
| Μουσεία | 
* Δημοτικό Λαογραφικό Μουσείο
* Αρχαιολογικό Μουσείο
* Μουσείο Καπνού
* Ναυτικό Μουσείο Καβάλας
 |
|  |
| Μεταφορές | 
* Λιμάνι
* Αερολιμένας Καβάλας «Μέγας Αλέξανδρος»
* Αεροδρόμιο Αμυγδαλεώνα
 |
|  |
| Άλλα | 
* Γενικό Νοσοκομείο
* Δημοτική Βιβλιοθήκη
* Δημοτική Καπναποθήκη
* Παλιό Δικαστικό Μέγαρο
* Παλιά Μεραρχία
* Κτίριο Λιμενικού Ταμείου
* Κόλπος της Καβάλας
* Μύλοι
* Ιχθυόσκαλα
* Δημοτικό Στάδιο Ανθή Καραγιάννη
* Δημοτικό Στάδιο Άννα Βερούλη
* ΕΛΛΑΓΡΟΛΙΠ
* Kavala Oil
 |

 |

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ελληνικά Τεχνολογικά Εκπαιδευτικά Ιδρύματα (ΤΕΙ) |
| --- |
|  |
| Βόρεια Ελλάδα | 
Α.Τ.Ε.Ι. Θεσσαλονίκης · Τ.Ε.Ι. Κεντρικής Μακεδονίας · Τ.Ε.Ι. Δυτικής Μακεδονίας · Τ.Ε.Ι. Ανατολικής Μακεδονίας-Θράκης · Τ.Ε.Ι. Ηπείρου |
|  |
| Κεντρική Ελλάδα | 
Τ.Ε.Ι. Στερεάς Ελλάδας  · Τ.Ε.Ι. Θεσσαλίας · Τ.Ε.Ι. Δυτικής Ελλάδας  · Τ.Ε.Ι. Πελοποννήσου |
|  |
| Νησιά Αιγαίου και Κρήτη | 
Τ.Ε.Ι. Κρήτης · Τ.Ε.Ι. Ιονίων Νήσων |
|  |
| Αττική | 
Α.Ε.Ι. Πειραιά Τ.Τ. · Τ.Ε.Ι. Αθήνας |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 126543752
* ISNI: 0000 0004 0622 9180

 |

 |